b"\n_START_ARTICLE_\nF\xc3\xb3rmula 1800\n_START_SECTION_\nHist\xc3\xb2ria\n_START_PARAGRAPH_\nL'\xc3\xa8xit comercial obtingut per la F-1430 va fer que ja el 1973 SEAT decid\xc3\xads de crear una f\xc3\xb3rmula superior, inicialment basada en el seu motor 1600, i acab\xc3\xa0 materialitzant la seva idea el 1974 amb la nova F-1800, desestimant doncs els motors 1600 en favor del 1800. Aviat, per\xc3\xb2, es vei\xc3\xa9 que el desenvolupament de la nova categoria era un desastre esportiu i comercial, fins al punt que l'experiment esdevingu\xc3\xa9 tan negatiu per a la imatge de SEAT que l'empresa va decidir deixar de donar-hi suport un cop acabada la temporada de 1976, de forma sobtada. Un cop el campionat fou discontinuat, SEAT va abocar tot el seu esfor\xc3\xa7 i suport econ\xc3\xb2mic a la F-1430, categoria que fins aleshores era mantinguda gaireb\xc3\xa9 nom\xc3\xa9s per una s\xc3\xa8rie d'entusiastes patrocinadors. Finalment,  a comen\xc3\xa7aments de 1979, poc m\xc3\xa9s de dos anys despr\xc3\xa9s de la desaparici\xc3\xb3 de la F-1800, SEAT va retirar-se tamb\xc3\xa9 de la F-1430 i aquest campionat es qued\xc3\xa0 sense el seu m\xc3\xa0xim patrocinador, passant a anomenar-se F\xc3\xb3rmula Nacional.\n_START_SECTION_\nConstructors\n_START_PARAGRAPH_\nAl contrari que a la F-1430, on hi competien amb forta rivalitat diversos fabricants que desenvolupaven els seus respectius monoplaces, a la F-1800 s'hi abocaren pr\xc3\xa0cticament nom\xc3\xa9s dos constructors: Flash Montlh\xc3\xa9ry, el qual fabricava sota llic\xc3\xa8ncia els Martini MK 12 francesos a Sant Cugat del Vall\xc3\xa8s, i Selex amb el seu ST 4, un monopla\xc3\xa7a basat en l'anterior ST 3 de F-1430. El Martini de Flash Montlh\xc3\xa9ry, nascut originalment com a cotxe de F\xc3\xb3rmula 3, comptava amb l'avantatge del seu desenvolupament a mans del seu creador, Tico Martini, i del pilot Jacques Laffite, mentre que el Selex fou dissenyat de cap i de nou per l'enginyer en cap de l'empresa, Jaume Xifr\xc3\xa9. El ST 4, equipat amb xass\xc3\xads monocasc i dos subxass\xc3\xads tubulars que suportaven el motor i les suspensions, patia certs problemes d'estabilitat que originaren constants modificacions en les suspensions anteriors i l'aler\xc3\xb3 posterior. _NEWLINE_A banda dels dos fabricants, alguns preparadors com ara Talleres Juncosa constru\xc3\xafren el seu propi monopla\xc3\xa7a de F-1800 tot partint, especialment, del Selex."